মুস্তাফিজের IPL ব্যান! কী বললেন বাংলাদেশের প্রাক্তন অধিনায়ক? দেখুন EXCLUSIVE খবর

ওয়েব ডেস্ক: চোট বা ব্যক্তিগত সিদ্ধান্ত নয়, কূটনৈতিক কারণে মুস্তাফিজুর রহমানকে (Mustafizur Rahman) আইপিএল (IPL) থেকে সরিয়ে নেওয়ার সিদ্ধান্ত নিয়েছে কেকেআর (KKR)। বিসিসিআই-এর (BCCI) হস্তক্ষেপে এই সিদ্ধান্ত নিতে কার্যত বাধ্য হয়েছে কিং খানের ফ্র্যাঞ্চাইজি। শনিবার ভারতীয় ক্রিকেট বোর্ডের সচিব দেবজিৎ সাইকিয়া (Devjit Saikia) জানান, মুস্তাফিজুর রহমানকে ছেড়ে দিতে হবে। তাঁর বদলে কলকাতা নাইট রাইডার্স অন্য ক্রিকেটারকে দলে নিতে পারে। তবে এই ঘটনাকে ‘দুঃখজনক’ বলে আখ্যা দিলেন বাংলাদেশের প্রাক্তন অধিনায়ক মহম্মদ আশরাফুল (Mohammad Ashraful)।

কলকাতা টিভিকে দেওয়া এক বিশেষ অডিও সাক্ষাৎকারে আশরাফুল জানান, “কী কারণে এটা করা হয়েছে, তা আমি এখনও ঠিক জানি না। তবে যদি রাজনৈতিক কারণে এই সিদ্ধান্ত নেওয়া হয়, তাহলে এটা অত্যন্ত দুঃখজনক।” তিনি আরও বলেন, “খেলার মাঠে রাজনীতি থাকা উচিৎ নয়। আর মুস্তাফিজ কোনওভাবে রাজনীতির সঙ্গে জড়িতই নয়। বাংলাদেশের ক্রিকেট এবং প্রত্যেক ক্রিকেটারের জন্য এই ঘটনা দুঃখজনক।”

আরও পড়ুন: বাদ মুস্তাফিজুর! ৯.২০ কোটি কি ফেরত পাবে KKR? কী বলছে নিয়ম?

আইপিএল খেলা বাদ পড়ার পর বিসিসিআই-এর এই সিদ্ধান্তের বিরুদ্ধে কি মুস্তাফিজুর রহমান কোনও পদক্ষেপ নেবেন? এই প্রশ্নের উত্তরে আশরাফুল বলেন, “ভারতীয় ক্রিকেট বোর্ড থেকে যদি এই সিদ্ধান্ত নেওয়া হয়, তাহলে তো মুস্তাফিজুরের কিছু করার নেই।” তিনি আরও বলেন, “বাংলাদেশের তরফে ক্রিকেটারদের খেলার সুযোগ করে দেওয়ার জন্য ছাড়পত্র দেওয়া হয়েছিল। কিন্তু মুস্তাফিজের এই ঘটনার পর বাংলাদেশের মানুষের সমর্থন ও ভালোবাসা এই টুর্নামেন্ট থেকে সরে যাবে।”